khistorydata/jeongjo-sjw-relations huggingface dataset:
정조 7년 · 목
福源曰。臣承千萬不近似之命。連章祈免。未蒙體量。一向煩瀆。亦有不敢。冒沒祗受矣。雖以謄錄見之。未有如臣等廁於其間。在朝廷惜名器之道。恐不容若是苟艱矣。予曰過矣。取於卿者。政以學識德望。而近來官職。雖不免節次推遷。至於此職。則自有定價。古人云命哲明吉凶。命哲之道。尃在此職之得人與否。予雖無則哲之命。以予所知。無出卿等之右。輔養之方。深有望於卿等之實心輔導也。福源曰。今伏承下敎。尤切惶悚矣予曰。領敦寧向來疏語。固過矣。而以卿之故。予尤慨然。卿之此任。予之心簡。固久矣。而所取於卿者。不出誠實二字。及夫向來事。一切反是。則予之咄咄於卿者。安得不有倍他人乎。熤曰。臣不肖無狀。竟犯罔赦之罪。恭俟重勘。而至於今日後登前席。實是千萬意外。況此新命之不稱初非可論。雖不敢張皇爲說。有子不敎。臣之罪也。在家不知。亦臣之罪也。然則粧撰欺罔。非渠之罪。卽臣之罪也。且太學齋任。卽儒林之榮選。而尙爾冒玷。豈非國綱之解弛乎。予曰。齋任人皆厭避。此則予不深責。而三處在外。游辭以對者。太欠誠實。卿家之人。豈可如此乎。至於金載瓚。則時在安缶。豈能及知。而猶不得不處分者。亦以處地之異於他人故也。熤曰。有罪未勘。不但邦憲之失當。在當之者。尤切惶悚矣。予曰。安岳在外云云者。豈成說乎。 熤曰。渠以不久下去之意。前嘗言及館隷者。有此誤達云矣。予笑曰。何爲少年分疏也。熤曰。臣豈敢爲子分疏乎。適有言端。故敢以實狀仰達矣。予曰。着實讀書云耶。熤曰。方讀詩傳云。而讀書將以致用也。渠之持身如此。讀書何爲耶。予曰。詩以感發懲創爲敎好矣。熤曰。 宗社億萬年無疆之休。尃係於此任之得否人。臣之不似。聖鑑在上。目今位著。雖曰乏人。有愈於臣者。何患不得耶。予曰。以此任授之卿等。在予亦有權衡而然。卿何庸辭爲也。來初相見禮後。一月一二次入見可也。 福源曰。臣等旣承命矣。雖冬至。似當有問安矣。予曰。相見禮後。始可問安矣。節目從當啓下。啓下後卿等入來。未盡條件。更加磨鍊可也。福源曰。處所何以爲之乎。予曰。姑以內閣爲之似好。頃亦言及於都提調。而陪童若干。趁卽選擇。一半屬之元子。一半屬之輔養官亦好。此亦相議處之。甲戍則問等等節。書吏告差備。而古例則稱以錄事。以地閥者擇次擧行。此亦節目啓下後。從長定制可也。予命在闕有司堂上宣諭使入侍。有司堂上徐有隣。 宣諭使李時秀進伏。予曰。關東年事何如。時秀曰。大抵挽近所無之凶年也。予曰。賑資果已就緖耶。宣諭使必有料量。其悉陳之。
정조 7년 · 강
命宣諭使書啓筵奏。令廟堂稟處。
정조 7년 · 목
宣諭使李時秀啓言。嶺東穀簿不敷之狀。臣於書啓。略已陳達。今番特領帑銀蔘價方物價。移劃二百石。實爲曠絕之澤。而九郡人口。不下二三萬。本邑留庫。雖曰四萬餘石。勢難泒給。嶺西移轉。不過四千餘石。以此穀數。較此人口。誠有太不足之慮。故敢達矣。敎以。書啓所陳旣如彼。筵中所奏又如此。旣聞之後。豈可仍而置之。來頭加劃之方。不可不趁今預加講定。出擧條。令廟堂十分消詳。後日次次對時稟處。
정조 7년 · 강
命嶺東蔘價之以某色錢貸用。令道臣論理狀聞。
정조 7년 · 목
宣諭使李時秀啓言。今番所下嶺東惠澤中貢蔘元價。留作賑資之命。尤係曠絕。而詳定元價。邑例不一。或有魚鹽稅之充補不足者。或有火蔘錢之通爲元價者。其收捧之早晩亦不一。或至於明年夏秋。若爲賑進捧。則恐又爲弊於飢民。若如期待捧。則無以及用於賑資。若得某色錢。先爲貸用。其代。則似合便宜。故敢達矣。敎以。此亦出擧條。更令道臣。就嶺東結錢及嶺西諸邑京司上納條。如有可以準此數除留之邑。參量分排。卽爲具由論理狀聞之意。自廟堂行會。
정조 7년 · 강
命宣傳官試射。今日爲之。
정조 7년 · 목
敎曰。歲志計劃不遠。宣傳官試講射。今日爲之。
정조 7년 · 강
御春塘臺。行宣傳官試講射。試官兵曹判書李★(土+甲)。禁衛大將李敬懋。
정조 7년 · 목
予命宣傳官。以次試講。先講者試射。予謂★(土+甲)曰。烽燧軍不可不申飭。而每患因循。故今番事又出矣。★(土+甲)曰。烽燧軍以料布之殘薄。皆不願屬。雖願屬者。亦皆貧賤無衣之類。故無以經夜於烽臺。往往入處室中。遂致警備之疏虞。不可不無別般變通矣。予曰。變通之策。卿須入量以奏可也。★(土+甲)曰。今方商量。而別無他道。料布若加磨鍊。襦衣隨節造給。則似爲支保之道矣。予曰。卿須更加料量。後日登對時稟處可也。講射畢。仍還內。
정조 7년 · 강
命高山察訪柳河源。今日內下送。洪原縣監具世德。城津僉使張鳳逵仍任。
정조 7년 · 목
因咸鏡監司李命植。高山察訪柳河源催促下送事狀啓。敎以。不但道狀如此。其治政殆有聲譽。此等郵官。何可曠官。今日內下送後草記事分付。因洪原縣監具世德。城津僉使張鳳逵。限畢賑仍任事。令廟堂稟處狀啓。敎以。治績之果如狀辭輿否。姑勿論。不遞易爲便。依狀請施行事回諭。亦以此意分付吏兵曹。
정조 7년 · 강
永禧殿冬至 香祝。命親押。
정조 7년 · 목
予曰。抄啓文臣李顯道等十四人入侍。敎曰。今此歲暮。欲一召見。故親臨課講。而午饌夕飯。當自內廚備饋。汝等各坐殿庭。盡意製呈。講義則入處廡下爛突。限夜深製可也。○以擬本朝偸膳腋隸三人。謝於喉院之日。諭以偶因燒羊之命。忽生嘗臠之欲。禁門天寒之時。仙廚夜闌之際。逢着則喫。人情固然。跡異負俎。莫曰難貰。事同執灸。何妨知味。特命不治竊雉之罪。仍賜三首雉。使各一飽爲箋題。仍宣饌。又以擬本朝抄啓文臣等謝引入臥內小閣前庭。條陳魯論講義三篇。諭以天寒筆凍。入處廡下煗突。須各盡意製呈。特命內廚。備宣午饌夕飯。及夜闌。仍許退宿禁廬。更對所餘二篇爲比較箋題。仍命上殿。宣夕飯訖。使之更退廡下。製呈講義。
정조 7년 · 강
重推吏曹參議金憙。
정조 7년 · 목
敎曰。向來飭敎之下。差 祭如是苟簡。吏曹參議金憙從重推考。毋論吏曹先生及時原任閣臣。亦勿拘爵品。特爲通融塡差。出宮時親押後。各 陵殿香祝。當親傳。該房知悉。又敎曰。侍從堂上堂下違牌坐罷及卿宰罷削人。幷敍用。仍令該曹口傳付軍職。冬至 祭享獻官。以爲推移塡差之地。
정조 7년 · 목
敎曰。御製編次校渠之役方始。此時時原任閣臣。勢將妨務。刑曹判書徐浩修本職許遞。前望單子人之。
정조 7년 · 강
命非犯越而漂流人。物爲登聞。
정조 7년 · 목
因平安監司李性源漂流人問情狀啓。敎以。此非犯越。不過是逢風漂轉。而掌標文蹟的實。敗船形止分明。況以號呼請越一款言之。無他隱情。昭然可知。 灣尹之雖細必報。固甚可尙。無中生有。反歸過愼。若此則來頭漂流人。亦將以犯越論耶。自灣府卽爲決放。此後此等事。勿爲登聞之意。令廟堂行會于道帥臣處。
정조 7년 · 강
諭平安監司李性源。慶尙監司李秉模。 原春監司徐鼎修。成川府使鄭東浚。
정조 7년 · 목
敎曰。卿子待敎之作。雖曰近來無此。可也。殿庭燭刻之限。乃能容易揮灑。裒然爲十三人之首。親考之前。在廷諸臣。莫不吐舌稱賀。卿可謂有子矣。魁作一本。後錄下送。卿其祗受。稔知卿素嫺功令。而而其句格之淸絕。藻品之濃艷。雖卿必放出一頭地矣。卿其幷須知悉事。下諭于平安監司處。又敎曰。舊選有紙看新選底意。每以杰句甲作。非若輩所可能云。比者新選應製。篇篇杰句。番番甲作。比諸舊選。可謂後生可畏。自本閣謄出一二魁作。下送本道。使之傳給于舊選抄啓文臣洪仁浩處。秪受後意見論卿旣經館閣。文字間優劣。義當參論。亦是意見一體狀聞事。下諭于平安監司處。又敎曰。舊選有紙看新選底意。每以爲杰句甲作。非若輩所可能云。比者新選應制。篇篇杰句。番番甲作。譬諸舊選。可謂後生可畏。自本閣謄出一二魁作。下送本道。使之傳給于舊抄啓文臣洪履健處。意見論報。卿旣是閣臣。文字間優劣。義當參論。亦具意見。一體理狀聞事。下諭于慶尙監司處。又敎曰。卿於比日。滾滾於荒歲民憂。向來筆硯間事。便作芭籬邊物。此送擲地之響。驚人之句。讀之足以疏鬱而暢懷。可能領此遠寄之至意否。卿亦舊選中一人耳。試點檢自家愜意諸作。較看新選占魁之劵。其得失優劣。不審何居事。下諭于原任直閣原春監司處。秪受形止。幷與意見論理狀聞事。一體下諭。又敎曰。新舊抄啓之長短優劣。不必品題。而爾是舊選學士中超出等夷者。如紀績之銘。呵筆之表。韻致藻格。幾使紙價爲高。然爾每有自多之病。不思推詡之方。與關東伯陽館丹丘宰。春州楊缶前倅二三子。藐視新選。頗多兒看底意。近者新選諸作。雄詞警句。十倍舊選。如舊選之視新選。予方左右彌綸。東西模榜。誠不勝其支當也。新選中如金啓洛之呼來不上船之律賦。 李崑秀之偸雉紫衣謝箋。尹行任之靈芝甘露詔。沈晉賢之射虎石律。何遽不若向所云紀績呵筆等諸作乎。原科作後錄下諭。爾其祗受。雖欲更較甲乙。必當讓與一頭。爾須知悉事。下諭于成川府使鄭東浚處。
정조 7년 · 강
有政。吏曹參判趙時俊。參議金憙進。
정조 7년 · 목
以李兢淵爲校理。曹遠振爲修撰。
정조 7년 · 강
遞承旨沈有鎭徐有防。以金憙徐龍輔代之。
정조 7년 · 목
敎曰。 左副承旨聞以老病。不能經宿云。許遞。仍爲守宮。令該曹口傳付軍職。又敎曰。 左承旨許遞。前望單子入之。
정조 7년 · 강
命來初一日。輪對爲之。
정조 7년 · 강
遞執義洪彥喆。掌令柳翼之權以綱。持平孟至大李尙度。大司諫趙榮弼。獻納趙錫穆。正言許晊盧廷良。以李行源爲執義。尹㬦柳坪爲掌令。李益運李度謙爲持平。徐有成爲司諫。金履鏞爲獻納。 趙弘鎭林道浩爲正言。
정조 7년 · 목
因動駕時兩司不備啓稟。敎以。幷許遞。前望單子入之。
정조 7년 · 강
大司成閔鍾顯陳疏乞遞。賜例批。
정조 7년 · 목
冬至節享。在明日也。
정조 7년 · 강
詣 永禧殿齋宿。
정조 7년 · 목
具遠遊冠絳紗袍。乘輿出協陽門。詣仁政殿月臺降輿。詣版位親押 香祝。仍親傳各 陵各 園香祝。下堦祗送訖。乘輿出仁政門。降輿陞輦至鍾閣。予曰。明宮還宮時。當招致貢人及近處父老。以詢民瘼。平市京兆及戶曹郞廳發牌分付。貢市堂上與戶惠堂。率民人來待之意分付。詣 殿大門外降輦。陞輿入門內。入小次改具冕服。就版位行四拜禮。仍詣 殿內奉審訖。還入小次。予命貢市堂上徐有隣進前。敎曰。明日還宮時。當於鍾街。招見貢人詢瘼。預爲指揮可也。予曰。平明當還宮。該房以此擧行可也。
정조 7년 · 강
本殿守僕以下。命考例施賞。
정조 7년 · 강
命訓將具善復兼察禁將。右捕將趙奎鎭兼察左捕將。
정조 7년 · 목
禁將李敬懋。左捕將徐有大。以 泰陵懿陵獻官受 香出去也。
정조 7년 · 강
行 永禧殿冬至祭。
정조 7년 · 목
前夜四更。具冕服就 版位。行四拜禮。詣盥洗位盥洗。仍詣 神位前。三上 香獻酌。大祝讀祝訖。降復位。初獻官亞獻官行禮如儀訖。行四拜禮。仍行望燎禮。禮畢。還入小次。平明改具遠遊冠絳紗袍。出齋室乘輿。出 殿門外降輿。陞輦至鍾閣前路。命住輦。仍命貢市堂上徐有隣。漢城左尹李柱國。率民人入侍。敎曰。無前歉歲。又當窮冬。民情遑汲。非不稔知。而九重深邃。未得招見。今適禮畢南殿。路過鍾樓。故來汝都下民人。欲問目前疵瘼。嗟汝衆庶。必有欲陳而未達者。有弊而莫祛者矣。或以言以文。無大無小。悉皆陳之。命京兆郞廳備書所陳情願及所呈上言。使之還宮後入啓。予曰。還宮時。當歷謁於 璿源殿。侍衛諸臣先詣。待令於萬安門。至仁政門降輦。乘輿至萬安門。降輿入璿源殿行禮訖。出 殿門外乘輿。入協陽門還內。
정조 7년 · 강
詣宣政殿。親押 景慕宮冬享 香祝。仍召見入格儒生。
정조 7년 · 목
具遠遊冠降紗袍。詣宣政殿。就版位。親押 香祝訖。召見儒生。仍還內。
정조 7년 · 목
景慕宮冬享。在再明也。
정조 7년 · 강
命進幣官金鍾秀重推。使之趙卽來會。
정조 7년 · 목
敎曰。雖有情勢之難捨。而暫時來參。有何不可。進幣瓚爵官望。勿爲改付標。行吏曹判書金鍾秀從重推考。使之趁卽來會。
정조 7년 · 강
以尹塾爲副總管。
정조 7년 · 목
敎曰。總管有闕之代。令該曹口傳差出。因望單子。敎以。前望單子入之。
정조 7년 · 강
以嚴璹爲分內醫提調。 口傳也。
정조 7년 · 강
命冬節斥堠兵。晝饒氣夜饋粥次定式。
정조 7년 · 목
回訓局斥堠伏兵總數單子。敎以。斥堠減七處。伏兵減三處。單子更爲修正入啓。當此冬節。斥堠軍兵之絕頂呵凍。在所軫念。晝給饒氣次。夜給饋粥次。而此後冬節經宿。雖無下敎。自各該營。依此定式擧行。擧行形止。臨時草記。卿營及他營。幷須知悉。
정조 7년 · 강
備局。以完伯貿穀船請禁狀覆啓。
정조 7년 · 목
備邊司啓言。卽因全羅監司趙時偉狀啓。有稟處之命矣。取見其狀本。則以爲。謹依傳敎。今方發關於船舶各邑。東北道貿穀船。勿令禁斷。而諸處商賈。依前輻湊。則本道。沿民。其將無穀後已。使兩道商船。各持可據公文。若均廳掌標之例。則其他米商。雖欲混同。其勢末由。令廟堂稟旨分付爲辭矣。此道臣所請。出於爲其民之意。通工易商。生理之所不可廢者。貿遷有無。荒歲之所不可已者。道臣則只爲一方。而朝家則均視諸道。貿遷相資。有非朝家之所可禁者。且況營邑之送船販貿。其數無多。而生穀之路。專在於米商船隻之流通往來。如値災年。特免其米船之稅。以廣其通商之路。旣多已例。今若只憑公文。不許私貿。則有非交濟之義。一依前關擧行之意。請分付。允之。
정조 7년 · 강
以任希敎爲兵曹參判。 口傳也。
정조 7년 · 강
判下訓局　景慕宮擧動時入直軍兵替代草記。
정조 7년 · 목
訓鍊都監啓言。 景慕宮擧動時。建陽門西營兩處入直。以禁衛軍替直。還宮後以本局軍還爲入直。敎以。金虎門入直軍四十名。弘化門入直軍三十名除出。別定出番長官。率領入直。貳極建陽門把守。以此七十名。別定將校。嚴飭分把。西營則入直鄕軍五名除留。本局出番軍使用一款。特爲除之。以除本局軍疊役之弊。蓋以鄕軍停番不遠。有此濶狹之擧。卿其知悉。臈享經宿。亦用此例也。○禁衛營啓言。因訓局草記。西營入直鄕軍五名除留事命下矣。宮墻外夜巡。如非二十名軍則。無以排比。何以爲之。敎以。然則二十名除留。
정조 7년 · 강
命總廳草記。惕念擧行。
정조 7년 · 목
總戎廳啓言。軍布事更與守廳相議事命下矣。往復相議。則守禦使鄭民始以爲。本廳軍布則已有措置者。別無更爲請得之事云。臣營形勢。雖曰凋殘。今此宿衛軍兵之未滿二同朔布。豈至於仰煩陳請乎。謹當從便拮。據以爲接濟。敎以。一番草記輒經一宿。卿豈短文而然乎。不卽聞知而然乎。雖曰短文。豈不做數行吏文。又或不卽聞知。卿營紀律。可謂蔑如。此後惕念擧行也。
정조 7년 · 목
敎曰。綸音一件。行中先爲齎去。自南關初境到處慰諭。頒賜件則當追後下送。亦於行中齎去。社社里里及各邑鎭驛堡守令邊將中軍虞侯察訪監牧官等處。一一分給。而南關頒賜件。則傳于道伯。道內文蔭武件。與監司眼同較準。北關文蔭武件。則監賑使除出齎去。所下賑資亦齎去。到監營後。與監司相議均分。半給南關。半給北關事。自本閣行會監賑使處。所蠲惠諸條。使一夫一婦。毋或有不知不聞之弊內下賑資區處形止。卽爲狀聞。道內朝官中。如有遺漏人。以餘件頒給後。數爻亦爲狀聞之意。另加措辭。申明分付。又敎曰。今下綸音。本道人士。宜令聞知。前僉知吳尙顯。前縣監李寬。直長吳尙慶。 淑陵參奉金宗垕。 智陵參奉李載楨。 純陵參奉朴東俊。 純陵奉事韓栢林。 義陵奉事韓宅离。安陵參奉魏光翼。 義陵參奉韓宗鶴。前參奉李奭金濬朴師燮朴萬格金宗李景修韓思喆韓範相韓兼濟韓錫地朱遠赫朱宅夏韓錫耆韓德鉉韓宗達魏光軫。前主簿李慶華。 濬源殿令金載聲金載升。禮曹佐郞朴尙春。前別檢金相离。前掌令金宗鐸韓宗濟。前都事李攀龍。前奉事韓致海。前牧使朱重純。前府使李德溥。典籍韓啓玉朴昌朝。魚川察訪金漢宗。西學訓導李聖軫。前令魏樂祖。前假注書朱重翁。 智陵別檢韓佐奎。 淑陵參奉朴芝秀。前參奉趙綜朱允离。 德陵直長韓錫觀等各頒一件之意。下諭子咸鏡監司處。職姓名不過從官衆書下。此外文武出身。或有遺漏人。添書。加數件中頒給。形止狀聞。頒給之除。遐土人或不無遺落之弊。各別照察擧行之意。一體下諭。又敎曰。今下綸音。本道人士。宜令聞知。前典籍李興濂。前學諭金鼎命。南學訓導林孝源。前參奉朴泰升李基煥李禮燦李彙梧許堉吳鵬振韓汝斗崔濟昌朴祖述韓汝濂。利城縣監孫碩周。前訓導玄杞。前縣監吳泰彥。良才察訪吳鵬南。平澤縣監南溟學。 莊陵令朴聞遠等各頒一件之意下諭。職姓名不過從官案書下。此外文武出身。或有遺漏人。添書。加數件中頒給。形止狀聞。頒布之除。遐土人或不無遺落之弊。各別照察擧行之意。一體下諭。又敎曰。諭咸鏡道南關北關大小士民綸音。宙合樓西庫外。 奎章閣。五處史庫。承政院。弘文館。備邊司。戶曹。宣惠廳。各白綿紙粧䌙一件。 奎章閣提學金鍾秀兪彥鎬直提學鄭志儉徐有防。待敎李崑秀。原任提學李徽之李福源黃景源徐命膺蔡濟恭。檢校直提學徐浩修。原任直提學鄭民始沈念祖。原任直閣李秉模金熹金宇鎭金勉柱徐鼎修金載瓚。檢校直閣徐龍輔。原任直閣鄭東浚。原任待敎尹行任。各粧䌙白綿紙一件。五軍門內需司各白紙不粧一件。奉朝賀金致仁。領中樞府事金尙喆。議政府領議政鄭存謙。判中樞府事徐命善鄭弘淳洪樂性。領敦寧府事金熤。各白紙不粧一件。承政院都承旨鄭昌順。右承旨李得臣。右副承旨林錫喆。同副承旨趙興鎭。藝文館檢閱李祖承。承政院假注書鄭東觀朴能源李德鉉。兼春秋金健修金鳳顯。各白紙不粧一件。司卷金大重趙壽嶪。領籤李興潤。檢書官李德懋柳得恭朴齊家徐理修。各白綿紙不粧一件。監印堂上刑曹參判李亨逵。行副司直沈有鎭。各白綿紙一件賜給。白綿紙不粧餘件。竝本閣上。
정조 7년 · 강
命承旨變通草記。待承宣鍊熟更稟。
정조 7년 · 목
因在外承旨變通啓辭。有是命。
정조 7년 · 강
命前判書鄭尙淳等敍用。
정조 7년 · 목
敎曰。不過微事。前判書鄭尙淳。前參判洪良浩。前參議鄭啓淳敍用。
정조 7년 · 강
行藥院入診于誠正閣。都提調徐命善。提調徐有隣。副提調沈豊之。
정조 7년 · 목
日次請診也。○予曰。羅將事。可見法綱之掃地矣。向來掖隷。被打於羅將。而其時只罪別監。不治羅將。故又有此事矣。命善曰。臣亦聞知。亦一變怪也。予曰。羅將亦不趁卽捉入。判義禁首都事。當有處分。捉來之際。院隷輩差有毆打之弊。亦當以此分付。
정조 7년 · 강
命抄啓文臣親試宣傳官講射。初一日爲之。
정조 7년 · 목
敎曰。抄啓文臣親試。以初一日爲之。又敎曰。宣傳官講射處所。以春塘臺爲之。
정조 7년 · 강
命抄啓文臣親試處所。春塘臺爲之。
정조 7년 · 강
遞判義禁鄭尙淳。以具善復代之。
정조 7년 · 목
敎曰。判義禁許遞。前望單子入之。待下批。先擧行後謝恩。
정조 7년 · 강
命兵曹判書李★(土+甲)。爲先越俸一等。
정조 7년 · 강
命羅將金元得等。姑爲嚴囚。待辜限更査。其餘放送。
정조 7년 · 목
訓鍊都監啓言。依下敎毆打別監罪人。反覆究覈。則諸羅將所供內。羅將金元得。昨夜本府上直次第。而夕點考後。無端出去。今日日出後。着鵲衣始來。故以卯酉仕郞廳。請坐次定送矣。郞廳後陪而來。中路聞諸羅將捉去之說。仍爲逃躱。故追問渠家。罷漏後出去云。渠無所犯。則豈有知幾逃躱之理。郞廳劃陪。則公故外不着鵲衣。而日高後。着鵲衣入來府中。其所犯罪。節節無疑。全成大常時與金元得相好之間。又有可疑之事。渠言語同僚張龍得處。日昨動駕時。路狹相觸於別監云云矣。今日査問時。忽地追諉於吳得成。與朴龍得面質。則不得發明。常時飮酒豪俠。與元得同然。此兩人外。實無他可爲之人。納供金元得則家在齋洞。往來本府。路由磚洞。身長面貌。髯之始生。符合於別監惶㥘中所見。且中路逃躱。非時着鵲衣。俱是斷案。爲人巧惡。飭辭漫漶。忍杖不服。平問之時。與別監相觸等說。推諉於成得處。而先有酬酢於朴鳳得處。故與龍得面質。則無辭可答。此亦隨從的實。而嚴棍之下。抵死不服。尤極痛駭。一向棍問。則徑斃可慮。姑爲嚴囚。經日探情。更爲輪疑。諸羅將一體囚禁。以待決末。而臣職忝金吾。成命之下。幺麽査事。未卽取服。不勝惶恐待罪。敎以。兵判則無罪諸漢。終日棍問爲事。而卿則暫時之內。如是究得。殊可嘉也。何必待罪。勿待罪。正犯干犯。姑爲嚴囚。待辜限。更爲嚴査得情草記。頭目及所任羅將。幷保放。以待決末。其外羅將幷放送。
정조 7년 · 강
詣 景慕宮齋宿。
정조 7년 · 목
具遠遊冠絳紗袍。乘輦出弘化門。詣 景慕宮入齋殿。改具冕服詣版位。行再拜禮。仍詣省器省牲位。省器省牲如儀訖。還入齋殿。○予曰。時原任大臣備局有司堂上入侍。領議政鄭存謙。右議政李福源。領府事金尙喆。判府事徐命善。鄭弘淳李徽之。左參贊金華鎭。行副司直徐有隣徐浩修。吏曹參判趙時俊進伏。予曰。今日別無他事。而卿等旣已入。來完伯狀啓見之可也。予曰。湖南貢獻藿鰒等屬。自邑進上者甚少。自營邸貢獻者甚多。若除自邑進。上則其數甚少。惡在其除減之義耶。有隣曰。營邸貢獻殆甚京貢。以儲置米會減。此則有難除減。若命除減。則營邸輩皆失利。至如自邑進上。或有弊於海民。此則除減似好矣。予曰。卿言如此。時原任之意何如。尙喆等曰。自上特爲除減者。蓋出爲民蠲惠之意。臣等不勝欽仰。凡係除減之道。似不可以營邸之失利。有所持難矣。予曰。然則營邸貢價。今年不爲上下。以尤甚邑大同蕩減好矣。又敎曰。今年廟謨。專以蠲減爲主。果有及民之惠乎。然而實惠之下究。惟係於監司守令矣。尙喆曰。人皆有一段秉彝之性。任牧民之責者。苟非大無良。孰不惕念奉行。而民雖至愚。豈不知深仁盛澤乎。天監孔昭。貽我來年之惠。臣以是卜之矣。予曰。卿等今適入來。又有可問之事矣。予近聞路傍。或有棄孩云。此甚慘然。如此等類。賑廳之所次知乎。存謙曰然矣。予曰。凶年饑歲。吾民之無告者。孰非不忍者。而若其最可矜者童稚也。彼丁壯猶可爲人傭保。以糊其口。而至於道傍遺棄之類。荒歲行乞之兒。若非朝家之救濟。誰可告訢。此誠仁人之所惻怛者。如使爲司牧者。恝然不恤。則惡在其爲民父母之義也。宋有廣濟院。明有育嬰社。此莫非爲此輩設。而我朝之活人惠民兩署。蓋亦爲此。然而九重深邃。無由目覩。此正所謂焉得人人而濟之者。惟在有司之申明檢察耳。尙喆等曰。聖敎及此。眞孔聖所謂一言興邦者。實爲國家生靈之福矣。予曰。卿等之意。旣無異同。令有司爛商。著爲節目。頒布中外。俾各永久遵行可也。予曰。檢校直提學檢校直閣入侍。鄭民始徐有防進伏。予謂民始曰。頃日嶺伯狀啓。不善爲之矣。舊還新還外。豈復有還乎。民始曰。聖敎至當。而今年災荒。靡不蠲減至於罷結錢之論。眞行不得之事矣。大抵蠲減之政。自上宜如此。而在下之道。宜以節用爲請矣在廷諸臣。不思長遠之慮。臣竊憂之。
정조 7년 · 강
命湖南朔膳。無論邸當邑當。幷令停止。
정조 7년 · 목
敎曰。向者綸音中營邸應供外。取諸民者。道臣酌量區別。存減狀聞之意。已有所分付矣。觀此狀辭。邸當者多。而邑當數少。今欲只減邑當。則殊非蠲除之意。幷減邸供。則添一貽弊之端。停仍間諸議之矛盾。各有所見。然朝令不可不信。亦宜但存大體而已。本道朔膳。物膳無論邸當邑當。幷令全數停止。仍自廟堂。以此意嚴飭道伯。使之從長酌定。添補賑資。以爲營邑俱便。民亦得以均霑實惠之地。
정조 7년 · 강
命進圭釋圭時。使該院郞官陪來陪去事定式。
정조 7년 · 목
都承旨鄭昌順啓言。自上所御之物。官員之躬親進排。乃所以重事體也。至於進圭。事體尤重。而進圭之時。下吏來授於承宣。釋圭之後。承宣還授於下吏。事體屑越。莫甚於此。此後則使該院郞官陪來陪去事。請式施行。從之。
정조 7년 · 강
行 景慕宮冬享。
정조 7년 · 목
前夜四更。具冕服就 版位。行再拜禮。詣盥洗位盥洗。仍詣 神位前。三上香獻酌。大祝讀祝訖。降復位。亞獻官終獻官幷行禮如儀訖。行再拜禮。仍行望燎禮。禮畢還入齋殿。改具遠遊冠絳紗袍。乘輿出 宮門外。降輿陞輦。入弘化門還內。
정조 7년 · 강
行藥院入診于誠正閣。仍召見備局有司堂上。都提調徐命善。提調徐有隣。副提調鄭昌順。左參贊金華鎭。行副司直徐浩修。
정조 7년 · 목
請診也。○請對也。○予命醫官入診置之。仍下敎曰。有司堂上。果就議諸大臣以來乎。華鎭等曰。臣等果爲就議。則諸大臣之意皆以爲。文字撰出誠好云矣。予曰。遺乞幼穉。有限年之制乎。命善曰。續典所載。以三年爲限矣。聖上及幼之德。如是勤摯。孰不欽仰乎。華鎭曰。此乃朝家莫大之政。成節目永久遵行好矣。予曰。然則成節目以入可也。予曰。今日院中問安何也。命善曰。動駕回鑾後。經宿問安。似是應行之例矣。予曰。政院問安。或爲或不爲。予非欲受此。而其在事體。豈可若是乎。沈豊之曾以此事有院中議定者。卿輩豈不聞知乎。昌順曰。臣等未能聞知。致勤飭敎。不勝惶恐之至矣。
정조 7년 · 강
命海溪君致賻。從厚加給。
정조 7년 · 목
因海溪君燋卒逝單子。敎以。崇品宗臣。今聞卒逝。殊極愍惻。致賻已自內司題送。而例是守 陵官原致賻外。從厚加給事分付。
정조 7년 · 강
吏曹判書金鍾秀。從縣道疏陳母病乞遞。賜批。
정조 7년 · 목
批以。卿其勿辭。俟母病小間。上來行公。
정조 7년 · 목
予曰。値此荒歲。孰非可矜。而壯者猶可自力糊口。童穉幼弱者。依托無所。乞活無路。呼號宛轉之狀。想像如見。慘惻最甚。如有收養寄托之道。則是爲拯濟之一端。而何以則可以善爲區處。俾得其所耶。 領議政鄭存謙曰。聖敎及此。臣實欽仰。予曰。全羅道物膳事。今已善成。多幸矣。存謙等曰。邸人亦是民人。今有實惠之下究。誠爲多幸矣。存謙曰。冬至不遠。此是亞歲。元子宮又添一歲。而輔養官尙未差出。誠爲悶鬱矣。予曰。元子姑未曉解文字。輔養官之差出。亦非時急之事矣。予曰。雖値齋戒。滯囚可悶。秋曹已開坐。而禁堂今方入侍。金吾開坐。亦於今日內爲之可也。開城留守鄭昌聖曰。本府民事。方冬艱食。來春可知。如干還穀。又許代捧。則分糶之際。無穀可出。市肆之間。無米可貿。可爲悶念。本府亦是畿內。道伯請得江都米一萬石中。限一千石移給本府。則朝家一視之澤。無間彼此。臣以此意。言及於道伯。而終始持難。前留守則以爲。本營所營之穀。推移加分。事甚便好云。而卽今留庫米太。都不過千餘石。況是軍餉緩急所需。又爲除出。則便同傾庫。恐不可經議。故百爾思之。更無變通之道矣。予曰。江都米之許給似難矣。存謙曰。向以此事。來言于臣。故臣以目今畿甸事勢。分劃則誠難爲答矣。右議政李福源曰。如干請得之穀。又令分劃果難矣。予曰。何不求之於海西傍近之邑乎。昌聖曰。延白最近。故取見其穀簿。則見存之穀。無可分劃矣。予曰。然則本府所管餉穀中。隨便加分可也。福源曰。此則不必出擧條。留守臨時狀請似好矣。漢城判尹金履素曰。發賣抄戶。當目明日爲始矣。予曰。今則勝於昨年。嚴飭部官。俾盡精覈宜矣。履素曰。今年是式年。故籍案新釐。抄戶似不難矣。予曰。昨年漏籍亦許付。而今年又許付。則必多亂雜。雖令許付。當觀來頭。今若許之。尤難善後矣。履素曰。今式新案。似無遺漏之弊矣。予曰。李潤慶何故犯用公貨至此云耶。訓將具善復等曰。聞其莅任未久。連爲陞遷。故到處負債。至此之多矣。予曰。蓋其陞遷太驟故也。他人不負債。而渠獨負債。至於此多。不可不明査處之矣。予曰。備郞摘奸。或不如御史耶。福源曰。御史則事面似重矣。予命備郞沈其泰入侍。敎曰。退卽離發。勿爲遲滯。明査嚴覈。究得其實以來也。予謂承旨鄭昌順曰。備郞下直後。使之卽發。雖是備郞。旣帶玉署。復命後。備局手本。則只云下去與上來。而如有可據文跡。可以仰奏者堅封。詣政院親納之意。分付可也。
정조 7년 · 강
命禮部回咨撰出。下送謝恩使所到處。
정조 7년 · 목
領議政鄭存謙啓言。 禮部咨文一道。昨又出來。回咨令文任撰出。下送于謝恩使所到處。請以爲齎去。從之。
정조 7년 · 강
命嶺南關東移劃小米。兩道臣往復。以相當穀充代。
정조 7년 · 목
領議政鄭存謙啓言。卽見慶尙監司李秉模報備局辭緣。則以爲。關東移劃穀中。有小米五百石。沿邑穀儲。無小米名色。請以年代送矣。無論年與他穀。兩道道臣從便往復。以相當穀充代以送之意。請分付送之。
정조 7년 · 강
命參禮驛還逋。待年豐徵捧。前後察訪拿處。
정조 7년 · 목
領議政鄭存謙啓言。全羅監司趙時偉狀啓。枚擧參禮察訪金夏璉牒呈以爲。該驛還上。一自移轉分給以後。不卽捧留於本驛倉庫。一任抛置於外處馬戶。其分其捧。初不檢察。虛錄各穀。至於一千四百一石零之多。而分給年條。不能指的。受食驛戶。幷皆散亡。各年色吏。各別嚴繩。所逋穀物。理當分徵馬戶等處。而當此災年。當納新還。尙患難辦。積年還逋。末由幷督。姑待年豐。分數徵捧事。令廟堂稟處。前後察訪。矇不覺察之罪。令攸司稟處爲請矣。依狀請待年豐分數徵捧。前後察訪。請令該府拿問處之。從之。
정조 7년 · 강
還差備堂鄭尙淳等。差下句管堂上徐有防等。
정조 7년 · 목
領議政鄭存謙啓言。前判書鄭尙淳。 禮曹判書金魯鎭。行副司直徐有字。請備局堂上還差。又啓言。關東湖西關北句管堂上。徐有防嚴璹鄭一祥請差下。幷從之。
정조 7년 · 강
命使星廚傳。營閫卜定名色。參酌停減。
정조 7년 · 목
領議政鄭存謙啓言。近以諸道民事。夙宵憂勤。蠲恤之綸音。式日斯降。至於御膳御藥之重。亦皆蠲停。德音曠絕。瞻聆感聳。凡在官守之列者。宜有對揚之道。在前如此之歲。諸般省減。亦有已例。如使星之廚傳延逢。營閫之卜定名色。參酌停減。在所不已。自備局成節目。下送于設賑諸道。請以爲限明秋遵行之地。從之。
정조 7년 · 강
命黃海兵使申應周重推。前兵使李潤慶拿問嚴覈。
정조 7년 · 목
領議政鄭存謙啓言。黃海兵使申應周狀啓結語。不請稟處。大損事體。請重推。又啓言。卽見黃海兵使申應周狀啓。則前兵使李潤慶重記中。勅需庫虛留銀子。至於三千七百兩之多。事極驚駭。爲先請令該府拿問嚴覈。幷從之。
정조 7년 · 강
命大比設科時。試邑永定四長官置之。
정조 7년 · 목
領議政鄭存謙啓言。因前大司諫洪明浩所啓。大比設科時。諸道試邑罷其輪回之法。永定四長官。酌量物力。分排各邑。使之添助事。令各道道臣。詳審便否。論理狀聞之意。覆啓分付矣。諸道狀聞。今才齊到。而皆以通一道輪回之役。永定於四長官。則四邑之受弊。反有甚於各邑輪回之時爲辭矣。不如仍舊貫之爲愈。請置之。從之。
정조 7년 · 강
命守總廳軍計日布。以關西遼軍木劃給。
정조 7년 · 목
領議政鄭存謙啓言。今因禁御兩營之停番。守總兩廳軍。旣以輪番代直。則計日布當磨鍊以給。而兩廳元無應捧之布。 關西遼軍木。限十同劃給。使兩廳請以爲分半接濟之地。從之。
정조 7년 · 강
命守總廳軍領付三局。定哨官入直。巡邏各營依前擧行。
정조 7년 · 목
守禦使鄭民始啓言。禁御軍停番代各營入直。以守總兩廳軍兵代直事。今方擧行。而第有一事合有商量者。兩廳軍兵。以兩廳哨官領率。分直各營。則宮墻巡邏。當以此軍擧行。而巡邏時。當頒軍號。且有考察與別巡等節。若令守總兩廳。主管擧行。則不但事係變通。自多掣礙。以鄕軍門主管宮墻巡邏。極涉疏虞。有非重宿衛之道。臣意則依留陣赴陣時代領軍之例。兩廳軍兵修成册。領付三軍門各自其軍門定哨官領率入直。而巡邏時諸節。各該營依前擧行。則其在重宿衛存事面之道。似甚使好。而事係軍政。請下詢諸將臣處之。予曰。諸將臣各陳所見也。訓鍊大將具善復曰。守禦使所奏。誠有意見矣。御營大將李柱國曰。守禦使所奏。不無意見矣。禁衛大將李敬懋曰。輪定三局將官。代領守總軍。使之宿衛者。恐涉苟艱矣。總戎使徐有大曰。臣意則與守禦使所奏無異同矣。敎以。諸議皆有所據。而論以重宿衛之道。依守使所奏施行。實爲便當。只以軍兵領付於三局將官。則以三局將官代領入直。
정조 7년 · 강
命南漢軍餉停退。錄置會案中。
정조 7년 · 목
守禦使鄭民始啓言。南漢軍餉。今年亦分數停退矣。管餉米二千餘石。前已還分出送。秋捧後當添錄於會案。而此米亦入於分數停退中。本米旣會錄。則停退數爻。亦添錄於元軍餉停退條中然後。可爲後考。且於別庫。有自前以餉米移來糶糴之穀。而此亦有停退者。與管餉米停退之數。請幷爲錄置於會案中元餉停退條。從之。
정조 7년 · 강
命開城餉還代捧。審察便宜。期於收殺。
정조 7년 · 목
開城留守鄭昌聖啓言。本府土俗。農少賈多。雖値災荒。不至騷擾。而臣到任以後。略察民間事情。則農形之失稔。無異湍坡。蔀屋之生涯。專靠販易。而四隣告歉。米舶不到。雖有價錢。無從貿得。朝夕饘粥。尙患艱乏。糴政催督。末由辦納。開倉踰月。所捧零星。府下人民。鎭日來訢。願依總戎廳代錢之例。縷縷爲言。姑從民願。代納價本。開春還給。待秋還作本色。則雖似便宜。餉還代捧。不可視同應行。請下詢大臣處之。予詢大臣。領議政鄭存謙曰。還餉體重。以錢代捧。有不可輕議矣。右議政李福源曰。終是法外。必有後弊矣。敎以。雖非本色。從便代捧。無所不可。令該守臣。審察緩急。便宜收捧。期於收殺之地。
정조 7년 · 강
命出身赴防納米除減。
정조 7년 · 목
兵曹判書李★(土+甲)啓言。今番庭試武科出身等。除赴防。而若有納米除減之前例。亦爲除減事。頃承下敎矣。在前慶科時。因特敎。有除納之例。今亦依此除減。而今式年武科出身。則諸般應頉外。士族之可赴防者。固當依例赴防。而若或除減。則例爲納米。今番何以爲之。敎以。災歲納米。在所蠲恤。今番則亦爲除減。
정조 7년 · 강
命遺棄救活成節目。頒示中外。永久遵行。
정조 7년 · 목
敎曰。荒年饑歲。吾民之頷顑顚連者。孰非王政之在所拯濟。而其中最無告最可矜者。童稚也。彼壯者爲人傭保。汲水負薪。尙可以資生。童稚異於是。掩身糊口。莫之自力。啼呼乞活。無處可依。至若道傍遺棄之類。未知其間有甚事故。要之無父母致此境。設令有父母存焉。飢寒切膚。度不能兩全。割情斷愛。置之街巷。以冀人之哀而救之也。倘有仁人。卽地收養。誠幸耳。不然而蹉過時日。便無罪就死。噫天地生物之意。豈亶然哉。國家設置活人惠民兩署。卽醫藥濟死之意也。民之有疾病。猶且設官而救之。況此童稚之或行乞或遺棄者。比之疾病。不啻緊急。廣濟院育嬰社之良法美制。古今異宜。有難一朝遍行。而京師八方之所表準。略倣遺規。先從此始。以爲就次取則之地者。實合仁政之權輿。予於日前。偶然思及。議于大臣。僉謀旣同。今何必持疑。其令有司。爛熳講究。諸凡合行事宜。著成節目。仍卽頒示中外。俾爲永久遵行。若其豐歉之異例。年月之定制。不可無細加裁量。區別差等。而有親戚有主家者。搜訪寄托之道。無子女無童僕者。收養許給之法。亦須務從纖悉。俾有終始之惠。
정조 7년 · 강
命原春咸鏡道進上藥材停退。限一年停減。
정조 7년 · 목
敎曰。原春道咸鏡道進上藥材中。全數不捧諸種。以停退別單啓下。而更思。本院認以停退二字。爲來頭當捧。則與當初傳敎。大有異焉。停退名色。以限一年停減之意。知悉擧行。仍令廟堂。更爲行會兩道。
정조 7년 · 강
差下備郞沈基泰。
정조 7년 · 목
敎曰。上番玉堂。今方入侍。差下備郞。
정조 7년 · 강
召見承旨鄭昌順備當金華鎭徐有隣徐活修于誠正閣。
정조 7년 · 목
予曰。部官所懷抄戶弊瘼錄入。予曰。問于賑廳乎。有隣曰。未及問之矣。予曰。乳兒有限年乎。有隣曰。有三歲之限矣。予曰。遺棄臾非但災年。雖常年。依節目永久遵行可也。仍敎曰。申飭各道方伯守令。惕念擧行。毋或慢忽。予有繡衣。可知勤慢矣。予曰。古者坊洞尊位。秩高人皆爲之。凡係坊中洞中事。毋論大小。靡不察飭矣。近來此法之廢久矣。卿等須於各其洞里。爲尊位。主管洞里事可也。有隣曰。聖敎及此。臣等何敢辭避乎。予曰。卿等爲之。則人將聞風而願爲之矣。
정조 7년 · 강
命差備待令寫字官畵員。屬之本閣。試取。
정조 7년 · 목
敎曰。閣志旣成。御製册子書寫之設。可以專當擧行。而本院未創之時。只憑加役差備待令之例。 寫字官自差備取才。凡係差備役事。使之擔當擧行矣。本閣設置之後。便屬無用。不過名日問安而已。此後宜有一番定式。差備待令寫字官。倂屬之本閣。本閣擧行。使之專力爲之。見今餘存者數少。明日祿官生徒前銜。一幷招致。以大題目小題目字樣。出題取才。題則閣臣出試。待收劵入啓。元待令不必更試。以此知悉。如是則宜限額數。以八人定數。稱號則依前以待令稱號。而問安等節。依前爲之。印札等事。畵員不可無元定之人。亦依寫字官例。除元待令。一倂試取。從自願出題。其彩二張。淡彩二張式畵呈。與元定數通計。以十人定數。此輩酬勞之擧。不可不商量。此則自本閣從長論理啓辭。
정조 7년 · 강
命時囚崔雲翰。待坐起重勘。仍飭堂后。
정조 7년 · 목
義禁府啓言。前假注書崔雲翰原情。泛稱遲晩。請刑推得情。敎以。近來堂后新入之類。不識古例。不遵飭敎。凡有傳命之事。慢不應對。事之駭痛。孰有甚於此。況此囚伊日筵中。申飭何如。而又復恣意冒犯。此等迷劣之人。不可以遐外文官。有所寬恕。待後坐起。從重勘律放送。此後注書輩。萬一有效此囚所爲。當別般重繩。以徵日後。自本府。此判付一通。謄送堂后。使之書揭壁上。惕念遵行。
정조 7년 · 강
判下秋曹擊錚人原情復啓。
정조 7년 · 목
秋曹啓言。昨日動駕時。軍契貢人李寅昌擊錚於衛外。故取考其原情。則渠輩自戊。戌擔當軍契應役。舊債新貸數萬金。而目下難支之狀有三。其一則 宗廟社稷宮殿諸山川祭享及宮城守直大小科場權設都監諸般軍價。兵曹磨鍊。每名每日二錢。而或經夜或遠道。則定式外貢人加給二三錢。通計其數。不知幾何。其二則藥院進排軍。本貢中近千金受價者。而昨冬移屬本院後。不爲充給其代。其三則昨冬以前。藥院進排軍。隨小帖擧行。其價至於累千金之多。而兵曹亦不上下。故渠輩奉行無路。納貢自退。則兩朔囚禁。累決重棍。莫知死所。特加變通云矣。今觀所供。在渠輩雖是切已之事。揆以法意。元非四件之內。而肆然登聞者。民習誠極無嚴。原情勿施。李寅昌猥屑之罪。自臣曹考律勘處。本事事係民隱。請令兵曹査實稟處。允之。又啓言。千召史擊錚。事係獄體。臣曹不敢擅便。請上裁。敎以。成獄旣涉可疑。同推非所擬議。證案不明。辜限又過。有一於此。尙合傳輕。而況曾有此二件可恕之端乎。道狀結辭。曹啓措語。皆無參差之見。此等罪囚。參酌決處。不害爲審讞獄之義。海南縣罪人鄭弘哲。刑推放送之意。分付。又啓言。擊錚人婢玉珠原情。請上裁。敎以。伊時放※※漢名字。見漏於本曹草記。故取考徒流案。使之添書頒布。又因何事尙不蒙宥乎。其間委折。詳査據實草記。厥漢放送之意。爲先分付。
정조 7년 · 목
敎曰。日寒如此。刑房承旨馳詣禁府刑曹。輕囚放釋以來。○政院啓言。臣奉聖敎。馳往義禁府。取考囚徒案。而時囚罪人李基成崔雲翰。幷仍囚。李尙岳朴尙春李崇老兪漢參閔致愼鄭弘哲具敍五。俱係輕囚。故幷依敎放送。仍詣典獄署。取閱囚徒案。則御寶僞造罪人七名。傳敎罪人一名。殺獄罪人十七名。結案罪人三名。紅牌僞造罪人一名。印信僞造罪人二名。章標僞造罪人一名。殺獄干連罪人三名。罪名俱係重大。故幷爲仍囚。輕囚罪人許大得。毆打人物。辜限間囚禁事也。與各司罪人之一時囚禁有異。故一體仍囚。
정조 7년 · 강
召見檢校直提學鄭民始徐有防于誠正閣。
정조 7년 · 목
予命兩閣臣。議定本閣待令寫字官畵員取才事目。敎曰。閣吏錄名以入。待敎李崑秀入侍。注書奏曰。待敎姑未入來云矣。
정조 7년 · 강
命內閣之兵曹米太移來。還付該曹。
정조 7년 · 목
檢校直提學鄭民始啓言。向因本閣物力之不敷。吏隸接濟之無路。兵曹軍職祿餘米太。移來補用矣。今則本閣物力。稍有餘裕。不必籍此苟簡之擧。請還付該曹。從之。
정조 7년 · 목
箚略曰。奉朝請三字。卽人臣暮年光華。非臣陋劣所敢得者。而猶且連章累牘者。不如是則無以謝朝籍而安私分也。噫。臣之犬馬之齒。已踰七而望八矣。痰暈氣眩。如墮烟霞。而假使臣衰病不若是。禮防不可毀也。廉耻不可喪也。以聖上眷顧之心。豈不體諒臣悲若之情也。俯加矜憐。亟降兪音焉。批以。三字之銜。何斳於卿。而筵懇箚籲。一味相持者。予意豈亶然哉。誠以卿榮衛尙旺。猶可以自强於起居之列故耳。詢諮有所。倚卑無替。卿雖曰禮防難毀。予則喜心力不衰。卿何不諒予前後之諭復上乞退之章耶。卿雖鎭日尋箚。予則無準許之理。卿其勿復控辭焉。仍命遣史官傳諭。
정조 7년 · 강
召見承旨李得臣。部官安廷鐸等于誠正閣。
정조 7년 · 목
予敎廷鐸曰。爾爲部官。能盡心抄戶。多發奸僞。予甚嘉尙。特賜箭竹。以表誠勤。日後當有酬勞之典。爾其體予憂恤。益加孜孜。勿爲始勤終怠也。予曰。東部官員入來。東部都事李彥植。奉事崔熽。承命趨入。予曰爾等爲部官。抄戶之事。只憑吏輩之唇吻。不爲着念擧行怠慢之罪。焉可逃乎。爾等若知朝家抄戶之意。何不預爲經紀乎。熽曰。抄戶一節。臣末預度。而至於民戶之有無及移去移來。果爲經紀矣。予曰。昨年抄戶時。可入者不入。不可入者渾入。此等事皆是詳査處。若能預有經紀。則何必待抄戶而後知之乎。且任事之人。以何許人爲之。熽曰。首吏書員。崔相麟朴世雄矣。予曰。此輩全以欺蔽爲事。爾等慢不致察。事當各別勘罪。而姑以責來校之意。不爲處分。若不親審坊坊曲曲。如前之爲。則後日現發。斷無饒貸之理。爾等須惕念擧行。期於手足腁胝。發賣未畢前。毋得入爾之室也。又敎曰。刑郞發牌。明朝三堂使之開坐。朴世雄嚴刑。黃海道尤甚邑定配可也。
정조 7년 · 강
命北靑府使各別擇差。
정조 7년 · 목
因北伯羅黜狀啓敎以。今日政各別擇差。待下批當日辭朝。
정조 7년 · 강
遞吏曹參判趙時俊。以鄭昌順代之。
정조 7년 · 목
因政官再牌不進啓辭。敎以。雖未知病勢之如何。尤甚邑守令差出。不容暫緩。更卽牌招開政。又因三牌不進啓辭。敎以。聞入侍承宣言。果是實恙云許遞。前望單子入之。待下批牌招開政。
정조 7년 · 목
以徐有寧爲承旨。金耆耇爲北靑府使。李頤祥爲修撰。
정조 7년 · 목
戶曹啓言。依傳敎領敦寧金熤十一月朔祿俸。更爲輸送。則以爲。負罪待誅。常祿冒受。實是義分之所不敢。又不領受。何以爲之。敎以。令倉官更爲輸送。
정조 7년 · 강
命米木。抄啓文臣李儒修處題給。
정조 7년 · 목
敎曰。聞甚切矜。米三石木五疋布三疋。抄啓文臣李儒修處題給。聞已下鄕云。自本官輸送。形止狀聞之意。下諭于洪忠監司。
정조 7년 · 강
命吏屬作奸。漢城庶尹以下發牌立庭。定限摘發事分付。
정조 7년 · 목
漢城府啓言。卽接北部都事尹星基。奉事安廷鐸所報。則加佐洞一契任掌朴大春。家座成册時。每戶各錢五分合一兩九錢收斂云。今番抄戶。前後飭敎。何等至嚴。而身爲任掌。潛自收斂。萬萬痛駭。當該任掌。爲先移送秋曹。照律嚴勘。此外府吏部屬之冒法作奸者。今方嚴杳。而臣等之不能預察。有此奸弊。惶恐待罪。敎以。朴大春事。豈因今日筵中提敎。而有此草記乎。卿等事太欠誠實。實非朝廷所期待於卿等。此等草記。豈可循例捧入。當該承旨爲先推考。此草記勿施。大抵府吏許多罪犯。部屬前後奸狀。不惟不早察戢。及反莫能査出。堂上似以秩高之故。無怪其不屑於此等事。然則無堂上衙門。事勢將責之郞官。本府庶尹以下諸郞官等。令政院待明朝發牌。立庭嚴飭分付。以前罪姑此寬恕。更以初巡抄戶事畢間定限。若不摘發來告。當該諸郞官。下義禁府。當以詐不以實律論。與其分配遠地。曷若及此時悉心査櫛之得免罪科乎。以此一體嚴明分付。
정조 7년 · 강
重推秋曹堂卽。放送定配罪人李日彬。
정조 7년 · 목
刑曹啓言。因价川郡定配罪人李日彬妻玉珠。擊錚供招判付內。尙不蒙宥委折。據實草記。厥漢放送之意分付事判下矣。李日彬卽爲放送事。發關於該道道臣。其間委折。査問於該吏。取考曹上文蹟。則當初別單修入時。毆打掖隸隨從八名之際。日彬名字落漏矣。去七月二十日隨從七名。特敎放送後。以一名之落漏。因政院啓辭。其時判書臣鄭一祥推考。佐郞臣李尙琦拿處。原別單中。李日彬添書以入。而同月二十二日。本曹以昨因傳敎。毆打掖隸時。隨從泮漢李鶴彬等七名。卽爲放送事。發關該道。而其中价川郡定配罪人李日彬。見漏於本曹別單。未蒙一視之典。致煩飭敎。臣等不審之失。實所難逭。惶恐待罪。而李日彬旣是同罪隨從。何以爲之事草記。同日以休紙書下。前後事實如此。莫非本曹不善擧行之致。敎以。伊時旣以特敎使卽放送之故。草記以休紙書下。在本曹道理。當以放送。卽爲草記。而迄今不爲。果何故也。本曹事近來皆如此矣。其後判堂及該色郞廳。幷從重推考。厥漢放送。
정조 7년 · 강
判下時囚罪人李基成更招啓目。
정조 7년 · 목
義禁府啓言。李基成更招。終不分明納招者。究厥罪狀。誠極痛駭。請刑推得情。敎以。四人致命。雖不可以故殺論。而邂逅與不邂逅。姑捨是。觀此爰辭。逐條對供。雖似遲晩。信口泛稱。有若隨問漫應者然。到此罪狀。反有倍於初招抵賴之時。此等供辭循例書入。卿等事極可駭惑。卿等推考。執筆刑房都事拿處。而才以日寒。旣釋輕囚。拿處都事。待日㬉。令政院捧傳旨。致斃日子及受棍度數之相左一款。行會本道。使之査實狀聞。其所謂持來之刑吏日記册子。使卽現納。堅封踏印。下送該道。以爲査閱時憑考之地。
정조 7년 · 강
召見承旨徐有防干誠正閣。
정조 7년 · 목
予敎翰林尹行恁[任:I-PERSON]曰。內閣番次苟艱。檢校直閣望筒書入。又敎有防曰。部官果已招致分付乎。 有防曰。俄已招致。詳細知委矣。
정조 7년 · 강
改差北靑府使金耆耇。
정조 7년 · 목
敎曰。北靑府使。聞是在外人。本道尤甚邑守令。一日曠官可悶。有難遲待其上來。該府使金耆耇改差。政官卽爲牌招開政。各別擇差。待下批當日辭朝。
정조 7년 · 목
以李錫夏爲副修撰。沈命德爲北靑府使。
정조 7년 · 강
備局。以關東災結加劃狀覆啓。
정조 7년 · 목
因東伯災結加劃狀啓。敎以。今日內草記稟處。○備邊司啓言。原春監司徐鼎修災結加劃事狀啓。有稟處之命矣。卽見其狀本。則以爲本道畓總。不過四千一百九結零。在嶺東者十之七八。而嶺東畓庫之一望赤地。在處同然。嶺西雖曰稍異於嶺東。若其尤甚處則擧一坪全一里。多有初不掛鎌者。旱田雖曰再耕。本道則峽田居半。多不再播。且今年恒雨。毋論豆太參粟。俱就消融。比之畓農。非爲可矜。而不敢以田災名色煩陳。然前後飭敎。至勤且懇。諉以法外。循例退却。有乖仰體之道。田災七百六十三結五十負三束。條列以聞。畓災則事目元劃災三百結外。一千六百五十二負三束。特許加劃。以爲一道分俵之地事。令廟堂稟旨分付爲請矣。今年本道之災傷。何待道臣之論列。事目俵災。固慮其不敷。今此所請。槪見其精約。元劃災三百結外。一千六百二十六結五十二負三束。依狀請加劃以給。使之均俵。而至於田災。民勢雖矜惻。有不可容易擧論。此則置之。來頭賙賑之策。待其商雄狀聞後請稟處。允之。敎以。取考總簿。畓結之在嶺東者。殆居四之三。而今年歉荒。近古所無。以此已許之數。較彼未獲之處。果皆相當排比。無把束白徵之慮乎。萬有一拘於多請。過加剋削。朝家惠澤。實有虧簣之歎焉。以此嚴飭道臣。此數之外。不得不加給處。從便給災後。數爻追後狀聞。至於田災一款。綿田給災。前例斑斑。亦爲依所請許施。仍令道臣另飭邑宰。毋論若田若畓。加給之災。俾各一一精細分俵。惟其勤慢。從當按廉。一體嚴飭。向於圻湖。已有申飭。而尤甚邑守令中。病或妨務。人不堪任者。須卽狀聞變通事分付。此行會三縣鈴下送。
정조 7년 · 강
命日記句管承旨徐有防加差。
정조 7년 · 목
敎曰。日記句管承旨多在外。行左承旨徐有防加差。着意督飭。
정조 7년 · 강
命承旨趙興鎭重推。院吏決棍充軍。
정조 7년 · 목
敎曰。各營擧行。與傳敎之意。大段相左。政院事萬萬駭然。入侍承旨爲先從重推考。必是院吏作桶之致。係是軍兵事當該書吏。令兵判待明朝從重決棍。自本曹充軍。各營大將之只憑依俙之說。更不往復。輕先擧行。兵曹判書李★(土+甲)。訓鍊大將具善復。御營大將李柱國竝推考。
정조 7년 · 목
戶曹啓言。依傳敎領敦寧金熤祿俸。令倉官更爲輸送。則以爲罪戾至重。在法當誅。而聖恩天大。尙靳威罰之加。至於朔廩輸送之命。伏地感惶。而負罪待勘之蹤。常祿冒受。實非私分之所敢出。惟願速被刑章。祿俸又不領受云。何以爲之。敎以。令倉官更爲輸送。
정조 7년 · 강
秋曹。以東部書員朴世雄嚴刑定配。崔尙麟嚴杖放送啓。
정조 7년 · 목
該曹啓言。依下敎。臣開坐於通衢。五部官員及下屬。竝爲待令後。東部書員朴世雄崔尙麟等處。前後幻弄作奸之罪。一一曉諭。世雄嚴刑一次。豐川府定配所。卽爲押送。尙麟嚴杖一百。放送。
정조 7년 · 강
命擊錚罪人李寅昌。收贖放送。
정조 7년 · 목
刑曹啓言。擊錚罪人李寅昌考律勘處事命下矣。罪人李寅昌。杖一百後。平山府徒三年定配所。請卽爲押送。敎以。編配夥然可悶。收贖放送。
정조 7년 · 목
該曹啓言。殺獄罪人吳億春等獄事回啓。事係重獄。臣曹不敢擅便。請上裁。從之。敎以。鄭女情出爲夫。到今別無更問之端。放送。又啓言。松禾殺獄罪人李松年獄事回啓。松年之爲正犯。更無可疑。更加嚴刑。請期於得情。敎以。更査而無他起疑之端。依前同推。期於得情。實合嚴獄體之義。依回啓施行。大抵獄貴審愼。更令道伯。嚴飭主同推官。反復文案。出意見盤問。如有一分違端。隨卽論理報來。待報來具由狀聞之意。措辭行會。又啓言。金三俊等獄事。回啓如此。當該道臣及推官竝重推。各別嚴刑。廣加廉。探期於覈出元犯之意請分付。敎以。一獄三囚。究竟無期。是豈審讞獄之意乎。且觀道狀結語。鋪張其辭。盛稱諸囚之疑端而已。畢竟句勘。不過是以待處分四字。彼面稽躬詰之道伯置。尙且首鼠兩端。然疑不決。則朝家何能燭其先犯之在誰。原謲之屬何。況災歲滯獄。尤所當恤。此文案還下送。嚴飭道伯。使之親執詳覈。分首從。從速狀聞之意分付。道臣推官推考事。待結末處分次。姑爲安徐。又啓言。載寧郡李京輝鄭厚賓獄事回啓。更令道臣。各別嚴刑。期於輸款後請啓聞稟處。敎以。推官推考事。依回啓施行。大抵本獄窩主。卽李京輝也。凶身亦李京輝也。七女之飮恨溺死。田渠京輝一人之巩喝威脅。至於鄭厚賓。設令有符同作桶之事。不過隨從也干犯也。因仍訊推。竟致瘦死。殊非審克之義。厚賓令道臣親執嚴刑準三次放送。京輝各別嚴刑。期於輸款。而萬一如前延拖。當該主同推官。難免重勘。監司不飭之責。在所難恕。此意幷以分付。
정조 7년 · 목
予謂有防曰。政院之昨日擧行。太不成說。知委五部及軍門。兒弱之遺棄者。勿論躬覩與傳聞。欲收養者收養。不欲收養者。來告賑廳者。予意只出於廣聞見博施濟之政。而各軍門之召問願告。殆無異抑勤。俄者處分。烏可已乎。有防曰。此皆臣誤傳下敎之致。誠不勝萬萬惶悚矣。予曰。司謁傳命時。院吏如果在傍諦聽。則豈有此等訛傳之弊乎。有防曰。莫非臣罪。何敢諉之於下屬之不善擧行。而有所自恕乎。予曰。卿等固不能無所失。而院吏亦不可謂無罪矣。入侍罷後。須以但依節目爲之之意。更卽仔細知委可也。
정조 7년 · 강
行召對于誠正閣。承旨李得臣。閣臣金熹。玉堂林濟遠李錫夏。假注書朴能源。兼春秋車亨衢金健修。
정조 7년 · 강
命海瀆祭擧行日子。齋官姓名。待事畢狀聞。
정조 7년 · 목
因原春監司徐鼎修。海瀆祭說行事有旨祗受狀啓。敎以。船路最近邑。令宣諭使說祭。東海廟則令地方官說祭。而祭文以前下通用。擧行日子。齋官姓名。待事畢後。卽爲狀聞事。自內閣下諭。
정조 7년 · 목
戶曹啓言。領敦寧金熤朔俸。更爲輸送。則以爲恩旨荐降。感惶深切。而怵畏義分。末由祗承。罪上添罪。伏地隕越。又不領受云。何以爲之。敎以。令倉官更爲輸送。
정조 7년 · 강
賑廳。以西部來兒時哲。願爲收養處出給啓。
정조 7년 · 목
賑恤廳啓言。御營軍金泰永。西部來七歲男兒時哲。願爲收養。故從願出給。帖文追後成給。敎以。許多民庶。每以軍門軍士處出給之意草記。何耶。
정조 7년 · 강
正言洪樂恒陳疏乞遞。仍論泮儒事及講規。賜批。
정조 7년 · 목
疏略曰。臣義在必遞。勢難仍冒。罪積違逋。罰止問備。惶恐隕越。噫。遞改之現告旣頒。做代之政望傳示。則職名便是已遞。去就都無可論。特許鐫改焉。臣於乞免之章。不宜贅他。而事在目下。略此附陳焉。鳴呼。近日國網。可謂末如之何矣。雖以今番泮儒事言之。殿講之掌色許赴。實出於聖上樂育之盛意。而況且日次先有定期。雖使眞箇在外者。足可趁限上來。而偃處城闉。稱頉相續。良足寒心。至於金載璉。以大臣之子。身帶齋任。偃然在家。肆然稱外。片時之間。其說三變。此何道理。古人所謂欲事其君而先欺君者。不幸近之矣。惟彼大臣。苟有平日體國之心。則敎誨子弟。何若是無狀耶。大官如此。庶僚何論。大臣體重。臣不敢違例論勘。而竊爲大臣慨然不已也。大抵近來士習。漸不如古。居家讀書。鮮有其人。臨講規免。計在奇巧。進參者非粗則不。圖避者非外則病。臣意則毋論館學掌色。輪回居齋。嚴立科程。或講或製。仍令師儒之臣。問難考試。略倣九經齋古規。到記日次。如例親試。則庶有實校。博詢而裁處焉。批以。疏辭許令廟堂稟處。爾其勿辭察職。
정조 7년 · 강
命湖南方物停止修成册報來。
정조 7년 · 목
因全羅監司趙時偉。三名日方物。依傳敎停止事狀啓。敎以。一體修成册報來之意。令廟堂卽爲行會。
정조 7년 · 강
命賑廳留養盲兒。各別申飭。
정조 7년 · 목
該廳。以九歲男兒。依節目留養啓。敎以。盲兒尤宜矜恤。各別申飭留養。
정조 7년 · 강
放定配罪人金用儉等。
정조 7년 · 목
因全羅監司趙時偉。金用儉等定配狀啓。敎以。係是災邑。罪不甚重。竝放送事分付。
정조 7년 · 강
命禁府都事金德行拿處。分揀。
정조 7년 · 목
因拿處傳旨。敎以。不過申飭。分揀。
정조 7년 · 강
命承旨重推。院吏出付兵曹。以待處分。
정조 7년 · 목
敎曰。留門事體。何等至重。而出番兼史。任意出入。雖於閽禁懈弛之日。猶不敢乃爾。況前後申飭何如乎。當該承旨爲先從重推考。當該院吏上直院吏。爲先出付兵曹。以待處分。
정조 7년 · 강
命裵召史擊錚回啓。判堂具意見稟處。
정조 7년 · 목
因秋曹裵召史議處公事。敎以。參判元無殺獄覈處之事。而觀其着署與他文案字畵不侔。事極訝惑。姓同署不同。則有難遽然判下。此文案還給。自政院詳査。使之改修整入啓。○秋曹啓言裵召史原情。獄體至嚴。不敢擅便。請上裁。敎以。判堂旣經伊時道伯。更具意見。論理稟處。
정조 7년 · 목
予謂兼春秋金健修曰。爾往泮宮。頒賞諸生。諸生之意以爲何如。健修曰。臣往泮宮。入格儒生使之列坐。頒賞訖。仍爲宣示御題。諸生輩咸以爲曠絕之盛擧。而雖未參儒生。無不欽仰聳動矣。予曰。大司成以爲如何。健修曰。大司成亦以爲此是作興人才之盛擧矣。
정조 7년 · 목
因兩司牌招啓稟。敎以。逐日出牌。輒事違牌。媕婀之時。倂與懲討而擔却。何也。所謂合辭。與其許久闕啓之爲無義。曷若一倂停啓之爲簡便。以此意令兩司知悉。
정조 7년 · 강
禮曹。以嶺伯進上數爻磨鍊狀覆啓。
정조 7년 · 목
因慶尙監司李秉模。各 殿進上數爻。更爲磨鍊事狀啓。敎以。卽爲區別磨鍊。今日內令該曹草記。仍具別單以聞○禮曹啓言。因慶尙監司李秉模。本道左沿尤甚六邑進上。因特敎停減。各 殿 宮所封朔膳物膳。令該曹稟旨磨鍊事狀啓。有卽爲區別今日內草記。仍具別單以聞之命矣。謹依聖敎別單書入。敎以。依此別單。卽爲三懸鈴星火行會。
정조 7년 · 강
遞承旨徐有寧林錫喆。
정조 7년 · 목
因錫喆牌招啓辭。敎以。與在外都承旨。一體許遞。
정조 7년 · 강
御春塘臺。行燕射禮。
정조 7년 · 목
自內詣春塘臺陞座。予謂諸臣曰。成周之制。天子諸侯之射有三。射於澤宮。謂之大射。射於郊謂之賓射。射於燕寢謂之燕射。三射者。皆所以觀德行而嫺禮讓也。我朝則澤宮燕寢。通稱大射。而且其儀文。率多因襲後世未必盡合於成周之制。故予於年前。命閣臣博考儀禮及戴禮。斟酌損益。一番講行。而伊後因循。更未修擧。心常惜之。欲以明春復設燕射。而閣屬之及見斯禮者。不過一二人。必須預先習儀。然後可無臨事錯了之慮。故特召卿等。欲與共行此禮也。原任直提學鄭民始等曰。此實三代盛擧。臣等之獲覩。實不勝策幸也。於是命以原直提學徐浩修爲司射。司射部分侍射諸臣爲六耦。諸臣袒決拾挾乘矢。行四拜禮于壇下。遂分東西就位。司射進御座前請射。予出御射位第一耦分東西。予發乘矢。侍射者從射如禮。凡三次如儀訖。予命諸臣進前。宣御廚法饌。敎曰。今日係是習儀。而升降揖遜。不至於雜無統記矣。諸臣等曰。聖人所訓其爭也君子。尋常未曉其義。今日眞踐斯境。而方知其有味也。予曰。輔養官相見禮。明日旣不得爲之。閣臣自內閣相報。大臣則自輔養廳相報。俾勿入來可也。
정조 7년 · 강
命錦伯請穀狀啓。令有司堂上。就議領右相。
정조 7년 · 목
因洪忠監司申大升請穀狀啓。敎曰。本道民事。殆有甚於湖南。槪以荐饑之餘。公私蓋藏。在在枵然。催科無準捧之望。留儲無排賑之勢。朝家耿耿一念。曷嘗頃刻忘于懷也。際見狀本。不出所料。本道事極爲關心。所請條件。竝依狀請施行。至於沁都米事。二千之數。非曰夥然。見今該營穀簿。無異空虛。雖欲準施。守臣必無奉行之理。如是之際。徒損國體。向來畿邑區劃。猶未免勒令輸送。況此本道。又令移轉。焉有重保障峙糗糧之意哉。朝家非忽於湖民望哺之政。沁都事勢。方到弩末故耳。若其生穀之方。豈無別般措處之策。卽令有司堂上。就議領右相。今日內論理草記。待批下。與此傳敎。卽爲謄關。行會本道賑資事。無不一二思得者。待大臣登筵時。欲爲詢及。此意一體傳于領右相。
정조 7년 · 강
命嶺南移穀時。指路護送。益加惕念。
정조 7년 · 목
因慶尙監司李秉模移運穀裝運狀啓。敎以。近幸日氣淸暖。許多船隻。鱗次到泊。言念民事。萬萬幸甚。益加惕念。愼風護送之意。令廟堂各別嚴飭慶尙監司督運御史處。朝家於嶺穀東運一款。日夜用心。殆忘寢食。今則已到泊幾近萬數。已裝載亦過强半。而猶以未運餘數之轉運。不遑弛慮。到泊形止。陸續馳聞之意。 原春監司處一體分付。又因督運御史金載人移轉穀發送狀啓。敎以。前運萬包之無事運致。言念民事。千幸萬幸。至於追劃萬包運致事。姑無準數裝發之勢。且右沿與左沿有異。嶺東界。水路至於近十日程。嚴寒險洋。皆得利涉。有不可取必。自見狀本。憂慮交中。況於近日天氣猝寒。此時轉輸之役。尤極關心。狀本付發後。已裝載爲幾隻。已發運爲幾隻。到泊東郡界者。亦爲幾隻形止。陸續馳聞。指路護送等節。益加惕念。毋或一分放忽。右沿事。終不能弛心。方欲另遣備郞。潛行列邑。周審勤慢。此意亦須知悉事。自廟堂今日內。三懸鈴星火行會。
정조 7년 · 강
備局。以全羅兵營陪牌革罷狀啓覆啓。
정조 7년 · 목
備邊司啓言。因全羅兵使曺學臣陪牌革罷狀啓。有草記稟處之命矣。卽見其狀本。則以爲。京外各樣軍保之應納米布外。又有陪牌價米之收斂。使星往來時所把軍馬及旗幟奉持軍。以此雇立。而羅州等十四邑。每名米或一斗五升。或八升三四升。或四錢一二錢。茂朱等二十七邑。分排軍兵。使之自當立把。全州等十二邑。自官辦錢責立。益山等四邑。爲慮民弊。昨今兩年。自官辦錢。殖利雇立。而蓋大邑之所捧。米或三百四五十石。錢或二百五六十兩。雖孔路劇邑。一年所捧。較彼容入。殆過二三年之需。而年年收捧。終歸該邑之雜用。自當立把之時。則裹糧奔走。屢日等待。監色輩乘機作奸。其所爲弊。殆有甚焉。錢米之收捧。軍兵之把立。自今以後。永爲革罷。依全州等十二邑例。使各其官從長變通。如或復循謬例。則隨現論罪。嚴立科條之意。令廟堂稟處爲辭矣。今此帥臣之說弊請罷。儘出祛瘼之意。幷宜許施。而事係一道軍民之弊。令道臣論理狀聞後。請稟處。敎以。此事旣已登聞之後。若不嚴立科條。繼此必有復踵前習之慮。然更詢道伯。待其狀聞來到後稟處。雖涉泄泄。亦無甚妨。依草記施行。至於今年當捧條。切勿諉之未及覆處。無或如前懲斂之意。幷爲措辭行會。大抵本道如此。外此諸道。安知無此等謬例。因是遍査諸道。不害爲反隅之擧。亦自本司行會七道道伯處。此等謬例有無。俾各據實狀聞後稟處。
정조 7년 · 강
命元子宮輔養官相見禮吉日。更爲擇吉。
정조 7년 · 목
因禮曹啓稟。允之。